**Likumprojekta „Grozījumi Dokumentu juridiskā spēka likumā”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi Dokumentu juridiskā spēka likumā”(turpmāk – projekts) izstrādāts pamatojoties uz Uzņēmējdarbības vides uzlabošanas pasākumu plāna 2014.-2015.gadam (apstiprināts ar Ministru kabineta 2014.gada 28.novembra rīkojumu Nr.694) 8.1.apakšpunktu, kas paredz Tieslietu ministrijai sadarbībā ar Kultūras ministriju, Vides aizsardzības un reģionālās attīstības ministriju, Satiksmes ministriju un VAS „Latvijas Valsts radio un televīzijas centrs” izstrādāt normatīvos aktus, kas paredz:  1) fiziskai personai tiesības apliecināt dokumentu atvasinājumus tādā apmērā, kādas pašreiz ir organizācijām, proti, apliecināt dokumenta atvasinājumu pašai, nodrošinot iespēju pēc pieprasījuma uzrādīt tā oriģinālu;  2) ieviest jaunu terminu „dokumentu kopa”, kas paredzētu iespēju vairākus noteiktā secībā sakārtotus dokumentus parakstīt ar vienu parakstu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Praksē ir novērots, ka iepirkuma piedāvājuma dokumentācijā bieža prasība ir pievienot papilddokumentus, kuru autors ir trešā persona (izglītību apliecinoši dokumenti, partneru apliecinājums utt.).  Dokumentu juridiskā spēka likuma 6.pants noteic, ka fiziskā persona var apliecināt tikai tāda dokumenta atvasinājuma pareizību, kura autors tā ir. Līdz ar to iepirkuma procedūras kandidātam nav tiesību apliecināt dokumentu atvasinājumus. Minētais sarežģī iepirkuma piedāvājumu iesniegšanu.  Papildus praksē ir novērota ļoti sarežģīta iepirkuma dokumentācijas parakstīšana. Privātpersonai katrs dokuments ir jāparaksta atsevišķi, jo tikai tā tas var iegūt juridisku spēku. Ja iepirkumu procedūras dokumentācija satur ļoti daudz dokumentu, tad tas uzliek privātpersonai nesamērīgu administratīvo slogu.  Minētais attiecas arī uz atvasinājumu apliecināšanu. Jāvērš uzmanība, ka speciālajā likumā – Publisko iepirkumu likuma 33.panta septītajā daļā ir noteikts, ka, iesniedzot piedāvājumu vai pieteikumu, kandidāts vai piegādātājs ir tiesīgs visu iesniegto dokumentu atvasinājumu un tulkojumu pareizību apliecināt ar vienu apliecinājumu, ja viss piedāvājums vai pieteikums ir cauršūts vai caurauklots. Tomēr šis regulējums attiecas tikai uz iepirkuma procedūrām.  Lai atvieglotu personai (gan fiziskai, gan juridiskai) dokumentu kopas iesniegšanu arī citos gadījumos, būtu lietderīgi Dokumentu juridiskā spēka likumā:   1. paredzēt fiziskai personai tiesības apliecināt dokumentu atvasinājumus tādā apmērā, kādas pašreiz ir organizācijām, proti, apliecināt dokumenta atvasinājumu pašai, nodrošinot iespēju pēc pieprasījuma uzrādīt tā oriģinālu; 2. ieviest jaunu terminu „dokumentu kopa”, kas paredzētu iespēju vairākus noteiktā secībā sakārtotus dokumentus parakstīt ar vienu parakstu.   Papildus Dokumentu juridiskā spēka likumā ir jāveic grozījumi 1.panta pirmajā daļā, precizējot dokumenta definīciju, jo minētās normas piemērošanas rezultātā ir konstatēts, ka nav skaidri saprotams, kad fiziskai personai ir piemērojamas organizācijām paredzētās dokumentu noformēšanas prasības.  Nepieciešams veikt grozījumus Dokumentu juridiskā spēka likuma 4.panta pirmās daļas 3.punktā, paredzot, ka rekvizītu „paraksts” dokumentā var neiekļaut, ja citā (speciālā) likuma normā ir paredzēts īpašs izņēmums. Kā piemēru var minēt:   1. Civilprocesa likuma 406.5 panta trešo daļu, kas noteic, ka brīdinājumu paraksta tiesnesis. Ja brīdinājums sagatavots elektroniski, tas ir saistošs bez paraksta; 2. likuma „Par nekustamā īpašuma nodokli” 6.panta 1.3 daļu, kas noteic, ka uz maksāšanas paziņojuma, ja tas tiek sagatavots elektroniski, nav nepieciešams nodokļu administrācijas amatpersonas paraksts. Šādā gadījumā uz tā jābūt atzīmei: „Maksāšanas paziņojums sagatavots elektroniski un ir derīgs bez paraksta”. 3. likuma „Par grāmatvedību” 7.pantu, saskaņā ar kuru grāmatvedības reģistros izdara ierakstus, kas pamatoti ar attaisnojuma dokumentiem. Attaisnojuma dokuments ir dokuments, kurš apliecina uzņēmuma saimnieciskā darījuma esamību un kurā ietverti likumā noteiktie dokumenta rekvizīti (t.sk. paraksts (izņemot šā likuma [7.1](http://likumi.lv/doc.php?id=66460#p7.1) pantā minētos gadījumus)). Kā viens no šādiem izņēmuma gadījumiem tiek noteikts, ka par iekšēju attaisnojuma dokumentu var tikt uzskatīts arī iekšējs elektroniskais dokuments, kas nesatur rekvizītu „paraksts”, ja to ir apliecinājusi (autorizējusi) par saimnieciskā darījuma veikšanu un iekšējā attaisnojuma dokumentā sniegtās informācijas pareizību atbildīgā persona uzņēmuma vadītāja noteiktajā kārtībā.   Attiecībā uz elektroniskajiem dokumentiem regulējums par dokumentu kopu šobrīd jau ir paredzēts Ministru kabineta 2005.gada 28.jūnija noteikumu Nr.473 „Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām” 13.4 punktā, kas noteic, ka dokumentu izstrādāšanas un noformēšanas jomu regulējošajos normatīvajos aktos noteikto prasību izpildi par dokumenta cauršūšanu vai caurauklošanu elektroniskajam dokumentam nodrošina, cauršujamos vai caurauklojamos dokumentus parakstot kopā kā vienu datni. Tātad ir nepieciešams precizēt regulējumu Dokumentu juridiskā spēka likuma 2.panta otrajā daļā, nosakot, ka regulējums par dokumentu kopu būs attiecināms arī uz elektroniskajiem dokumentiem.  Papildus Publisko iepirkumu likuma 33.panta septītajā daļā ir noteikts, ka, iesniedzot piedāvājumu vai pieteikumu elektroniski, kandidāts vai piegādātājs ir tiesīgs ar vienu drošu elektronisko parakstu parakstīt visus dokumentus kā vienu kopumu.  Ņemot vērā, ka Dokumentu juridiskā spēka likums noteic galvenos rekvizītus, kas ir jāiekļauj dokumentā, lai tas iegūtu juridisku spēku, tad ir jāveic grozījumi minētā likuma 4.pantā, nosakot prasības, kas ir jāievēro dokumentu kopas noformēšanai, lai tā iegūtu juridisku spēku.  Ministru kabineta 2010.gada 28.septembra noteikumi Nr.916 „Dokumentu izstrādāšanas un noformēšanas kārtība” (turpmāk – MK noteikumi Nr.916) ir izstrādāti saskaņā ar Dokumentu juridiskā spēka likuma 8.panta pirmo daļu. Tātad Ministru kabinetam ir dots pilnvarojums noteikt dokumenta oriģināla, atvasinājuma un dublikāta izstrādāšanas un noformēšanas noteikumus, kā arī pārvaldes dokumentu sistēmā ietilpstošos dokumentus, šo sistēmu veidojošo dokumentu grupas un prasības, kas ievērojamas, izstrādājot un noformējot pārvaldes dokumentu sistēmā ietilpstošos dokumentus.  Ņemot vērā nepieciešamos grozījumus Dokumentu juridiskā spēka likumā, papildinot to ar regulējumu par dokumentu kopu, nepieciešami arī atbilstoši precizējumi pilnvarojumā.  Projektā ir paredzēts:   1. precizēt termina „dokuments” definīciju, nosakot, ka organizācija (publisko vai privāto tiesību subjekts) likuma izpratnē ir tāds tiesību subjekts, kas dokumentu izstrādā un noformē iestādes vai amata pilnvaru ietvaros; 2. ieviest jaunu terminu „dokumentu kopa”, kas noteiks, ka tā ir noteiktā secībā sakārtoti un cauršūti (cauraukloti) dokumenti par vienu jautājumu, darbību, darījumu vai tēmu. Dokumentu kopa varēs saturēt gan dokumentu oriģinālus (piemēram, dokuments satur visus Dokumentu juridiskā spēka likuma 4.pantā noteiktos rekvizītus), gan dokumenta atvasinājumus. Papildus dokumentu kopa varēs saturēt dokumentus, kurus privāto vai publisko tiesību subjekts ir sagatavojis, bet tiem katram atsevišķi nav iekļauti obligātie rekvizīti, lai tie iegūtu juridisko spēku. Juridisko spēku minētie dokumenti iegūs ar noteiktu prasību (rekvizītu) ievērošanu, kas attiecas uz dokumentu kopu, lai tā iegūtu juridisku spēku. Dokumentu kopas un tās atvasinājumu izstrādāšanas un noformēšanas prasības tiks noteiktas MK noteikumos Nr.916; 3. fiziskai personai tiesības apliecināt dokumentu atvasinājumus tādā apmērā, kāds pašreiz ir organizācijām, proti, apliecināt dokumenta atvasinājumu pašai, nodrošinot iespēju pēc pieprasījuma uzrādīt tā oriģinālu; 4. ka dokumentu kopas regulējums būs attiecināms arī uz elektroniskajiem dokumentiem; 5. ka dokumentam var neiekļaut rekvizītu – paraksts, lai tam būtu juridiskais spēks, ja citā likumā ir paredzēti īpaši gadījumi; 6. noteikt pamatprasības dokumentu kopai, lai tā iegūtu juridisko spēku, proti, ka tai ir jābūt cauršūtai (caurauklotai), apliecinātai ar parakstu, sanumurējot dokumentu kopā ietilpstošās lapas. 7. ka prasības, kas noteiktas MK noteikumos Nr.916, būs attiecināmas arī uz dokumentu kopas izstrādāšanu un noformēšanu.   Projekts paredz tā spēkā stāšanās termiņu 2016.gada 1.jūlijā. Šāds spēkā stāšanās termiņš ir noteikts, lai līdz tam varētu izstrādāt attiecīgus grozījumus MK noteikumos Nr.916, ņemot vērā paredzētos grozījumus Dokumentu juridiskā spēka likuma 8.panta pirmajā daļā. |
| 3. | Projekta izstrādē iesaistītās institūcijas | Projektu izstrādāja Tieslietu ministrija sadarbībā ar Kultūras ministriju, Vides aizsardzības un reģionālās attīstības ministriju, Satiksmes ministriju un VAS „Latvijas Valsts radio un televīzijas centrs”. |
| 4. | Cita informācija | Tieslietu ministrija ir saņēmusi Vides aizsardzības un reģionālās attīstības ministrijas 2013.gada 15.februāra vēstuli par priekšlikumiem administratīvā sloga mazināšanai dokumentu izstrādāšanas un noformēšanas jomā. Vēstulē tika sniegta informācija par problēmām saistībā ar prasībām iepirkumu dokumentācijas noformēšanā. Izstrādājot projektu, minētie priekšlikumi ir ņemti vērā.  Tieslietu ministrija Eiropas Savienības Tieslietu ministriju likumdošanas sadarbības tīklā (RCLUE-NCLUE) ir uzdevusi jautājumu, kā citās dalībvalstīs tiek nodrošināta papīra formā izstrādāta dokumenta integritāte, ja dokuments ir uz vairākām lapām, proti, vai konkrētās dalībvalsts normatīvajos aktos ir paredzētas prasības, lai pasargātu šādus dokumentus no viltošanas (piemēram, katras dokumenta lapas parakstīšana, dokumenta cauršūšana, dokumenta satura rādītāja pievienošana vai tml.).  Dalībvalstis, kuras ir atbildējušas uz minēto jautājumu (Polija, Vācija, Slovēnija, Malta, Portugāle, Čehija), ir sniegušas informāciju, ka viņu normatīvajos aktos nav paredzētas īpašas prasības dokumenta integritātes nodrošināšanai. Polijā atbilstoši minētās valsts likumdošanai tiek cauršūti notariālie akti, kas ir uz vairākām lapām, kā arī tiesā iesniedzamie dokumenti. Privātie dokumenti var tik cauršūti, bet tas nav noregulēts normatīvajos aktos.  Vācijā Notariāta likums paredz notariālo aktu cauršūšanu. Līdzīgs regulējums ir arī Čehijā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz jebkuru fizisko personu. Pēc Centrālās statistikas pārvaldes datiem Latvijā uz 2015.gada janvāri ir 1 988 400 iedzīvotāju.  Projektā paredzētie grozījumi attiecas arī uz jebkuru publisko (Saeima, Valsts prezidents, Ministru kabinets, Ministru prezidents, Satversmes tiesa, pašvaldības, ministrijas, tiesu izpildītāji, zvērināti notāri, tiesas, Centrālā vēlēšanu komisija, Finanšu un kapitāla tirgus komisija, Latvijas Banka, Sabiedrisko pakalpojumu regulēšanas komisija, Korupcijas novēršanas un apkarošanas birojs un daudzas citas valsts institūcijas) vai privāto tiesību subjektu (komersants, biedrība, fiziska persona u.c.). |
| 2. | Tiesiskā regulējuma ietekme uz tautsaimniecību un administratīvo slogu | Līdz ar anotācijas I sadaļas 2.punktā minētās problēmas atrisināšanu tiek samazināts administratīvais slogs attiecībā uz jebkuru publisko vai privāto tiesību subjektu vai fizisku personu, kura turpmāk varēs izstrādāt dokumentu kopu, jo nebūs jāpārskata katrs dokuments atsevišķi, ja iestādē ir jāiesniedz vienlaikus vairāki dokumenti. Plānotās izmaiņas veicinās arī laika ietaupījumu un procedūras vienkāršošanu kopumā.  Papildus tiek vienkāršota procedūra attiecībā uz fizisku personu, kurai turpmāk būs tiesības apliecināt dokumentu atvasinājumus tādā apmērā, kādas pašreiz ir organizācijām, proti, apliecināt dokumenta atvasinājumu pašai, nodrošinot iespēju pēc pieprasījuma uzrādīt tā oriģinālu. Minētais attieksies arī uz tāda dokumenta atvasinājuma apliecināšanu, kuru fiziskā persona ir saņēmusi no citām fiziskām personām un organizācijām. Tātad šajā gadījumā fiziskai personai nebūs jādodas pie organizācijas (dokumenta autora), lai tā apliecinātu dokumenta atvasinājumu. Minētais samazinās arī administratīvo slogu organizācijai. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Lai nodrošinātu normatīvā regulējuma savstarpēju atbilstīgumu, vienlaikus attiecīgi grozījumi ir jāveic MK noteikumos Nr.916, paredzot dokumentu kopas noformēšanas prasības, kā arī prasības dokumentu kopas atvasinājumu apliecināšanai.  Minētais normatīvā akta projekts tiks iesniegts Ministru kabinetā līdz projekta spēkā stāšanās dienai (2016.gada 1.jūlijam).  Papildus ir jāparedz grozījumi Ministru kabineta 2012.gada 28.februāra noteikumos Nr.143 „[Kārtība, kādā publiskos dokumentus pārvērš elektroniskā formā](http://likumi.lv/ta/id/244725-kartiba-kada-publiskos-dokumentus-parvers-elektroniska-forma)”, paredzot iespēju iestādēm sadalīt cauršūtu (caurauklotu) dokumentu (t.sk. dokumentu kopu) digitalizācijas procesā. Šobrīd normatīvajos aktos nav noteikts, kā būtu jārīkojas ar cauršūtiem dokumentiem to pārvēršanas procesā glabāšanai elektroniskā vidē, proti, vai pārvēršanas procesā drīkst cauršuvumu atvērt, lai dokumentu pārvēršanas process būtu ātrāks. |
| 2. | Atbildīgā institūcija | Par normatīvo aktu projektu izstrādi ir atbildīga Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Tieslietu ministrija 2015.gada 16.aprīlī projektu ievietoja savā mājaslapā sadaļā „Sabiedrības līdzdalība”. |
| 2. | Sabiedrības līdzdalība projekta izstrādē | Tieslietu ministrija ar 2013.gada 2.aprīļa vēstuli Nr.1-22/1286 ir informējusi Augstāko tiesu, Latvijas Nacionālo arhīvu, Latvijas Zvērinātu notāru padomi par Vides aizsardzības un reģionālās attīstības ministrijas 2013.gada 15.februāra vēstulē izteiktajiem priekšlikumiem administratīvā sloga mazināšanai dokumentu izstrādāšanas un noformēšanas jomā. |
| 3. | Sabiedrības līdzdalības rezultāti | Augstāka tiesa (2013.gada 30.aprīļa vēstule Nr.10.1/3-1028), Latvijas Nacionālais arhīvs (2013.gada 8.maija vēstule Nr.1-7/158) un Latvijas Zvērinātu notāru padome (2013.gada 26.aprīļa vēstule Nr.01-11/698) atbalsta priekšlikumu paredzēt fiziskai personai tiesības apliecināt dokumentu atvasinājumus tādā apmērā, kāds pašreiz ir organizācijām, kā arī ieviest jaunu terminu „dokumentu kopa”, kas paredzētu iespēju vairākus dokumentus kā nedalāmu kopumu parakstīt vai apliecināt ar vienu parakstu, tos cauršujot. |
| 4. | Cita informācija | Attiecībā uz dokumentu kopas noformēšanu un tās integritātes nodrošināšanu elektroniski (2013.gada 6.augustā un 12.septembrī) notika konsultācijas ar Valsts tiesu ekspertīžu biroju.  Ņemot vērā, ka ekspertīzes laikā tiek pētīts dokumenta oriģināls, tad Valsts tiesu ekspertīžu birojs atbalsta, ka dokumentu kopa ir jācauršuj, jo, veicot izmaiņas cauršūtā dokumentā, tiek atstātas pēdas, kuras samērā viegli var konstatēt dokumentu tehniskās ekspertīzes laikā. Arī Lietuvas un Igaunijas tiesu ekspertu pieredze rāda, ka cauršūtie dokumenti samērā reti nonāk ekspertu rīcībā.  Attiecībā uz elektronisko dokumentu kopas noformēšanu notika konsultācijas ar Vides aizsardzības un reģionālās attīstības ministriju. Minētā ministrija atbalsta projekta tālāku virzību. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Tieslietu ministrs Dz.Rasnačs

Iesniedzējs:

Tieslietu ministrijas

valsts sekretārs R.Kronbergs

12.02.2015. 14:47

1959

Ē.Inkina

67036969, [erika.inkina@tm.gov.lv](mailto:erika.inkina@tm.gov.lv)